
Forord

En tematisk gjenganger i tidsskriftet Skepsis – som nå har gått inn i sin tiende årgang – er presentasjonen av såkalte «tåkefyrster»: Mennesker som har utmerket seg i marginene av Vestens intellektuelle liv, enten ved å grunnlegge nye religiøse, okkulte eller pseudovitenskapelige tankeretninger eller ved å være særlig profilerte talspersoner for allerede eksisterende åndsretninger av denne art.

Denne boken tar opp tråden fra bladet og presenterer åtte nyskrevne artikler om slike tåkefyrster. Ikke alle disse er like kjent. Få husker i dag Jörg Lanz von Liebenfels og Guido von List, den rasistisk-okkulte «ariosofiens» innflytelsesrike ideologer. Andre husker man for deres innsats på helt andre felt. Alle vet for eksempel at Arthur Conan Doyle er skaperen av Sherlock Holmes, men få kjenner til hans rolle som en av sin samtids fremste propagandister for spiritismen. James I av England – og IV av Skottland – blir husket som en udugelig konge, men ikke som en av de britiske øyers fremste heksejegere. Andre igjen har ervervet sitt ry nettopp for den virksomhet som gjør dem fortjent til omtale her. Dette gjelder for eksempel antroposofiens grunnlegger, Rudolf Steiner, okkultisten og ritualmagikeren Aleister Crowley og ikke minst Nostradamus, som nyter en konstant berømmelse gjennom sine påståtte forutsigelser av gårsdagens nyhetsbilde.

Selv om flere av forfatterne behandler personer og temaer som ligger innenfor deres respektive fagområder, er Fyrster i Tåkeland ikke først og fremst ment som en akademisk øvelse. Hensikten er å gi en lettlest presentasjon av et spennende, men for mange ukjent felt, til glede for både leg og lærd. Emnet innbyr sterkt til både humor og ironi, noe flere av bidragsyterne også har tillatt seg. Vi mener at dette likevel ikke svekker bidragenes faglige etterrettelighet. De som ønsker å sette seg nærmere inn i forskningslitteraturen, henvises til noteapparater og litteraturlister der slikt finnes.

Flere vil sikkert bemerke fraværet av kvinner i denne samlingen, både blant bidragsytere og emner. Vel er det nok slik at tåkefyrstinner er mindre tallrike enn tåkefyrster, men unntakene er mange nok til at fraværet blir merkbart. Flere var tiltenkt omtale – som teosofene Helena Blavatsky og Alice Baily, konspirasjonsteorienes ubestridte dronning Nesta Webster og Norges kanskje viktigste antisemitt, Haldis Nergaard Østbye – men av ulike årsaker falt de fra underveis.

Vi skal ikke si oss altfor uenige. Man dykker ikke ned i fyrstenes tåkeland fordi man ønsker å redde verden. (Selv om enkelte av dem, som den stalinistiske biologen Lysenko og de pre-nazistiske ariosofene, kan gi oss viktig lærdom om pseudo-vitenkapens rolle innen totalitære ideologier.) Fyrster i Tåkeland er hva man på engelsk kaller «a labour of love» og på sitt skjeve vis en tributt til personer som har bidratt til Vestens idéhistorie uten i nevneverdig grad å bli husket for dette.

Leseren må selv bedømme om denne skjebne kanskje er fortjent ...

Terje Emberland og Arnfinn Pettersen

Nostradamus


Nostradamus – de vage spådommers mester

AV ASBJØRN DYRENDAL

Allerede den 12. september 2001 tikket meldingene inn. Dagen etter terroraksjonen mot World Trade Center løp meldinger med lynfart gjennom cyberspace: Spåmannen Nostradamus (1503-1566) hadde forutsagt det hele. Som dokumentasjon fulgte engelskspråklige vers som tilsynelatende omhandlet hvordan «terrorens konge» ville styrte tvillingtårnene i guds by. Versene sirkulerte i minst fire forskjellige versjoner og ble hurtig avslørt som bløff. Og det mest brukte verset var attpåtil fra en kritisk nåtidsanalyse av Nostradamus, et konstruert eksempel på hvordan en serie vage, symbolske utsagn i ettertid kan tolkes til hva som helst.

Det forhindret ikke at Nostradamus’ verker og bøker om Nostradamus satte nye salgsrekorder. Og gjennom ryktene fremsto Nostradamus og hans spådommer som større enn noensinne.

Skjønt han var stor nok allerede i sin samtid, om enn ikke fra starten av. Mannen vi kjenner som Nostradamus ble født som Michel de Notredame, i St. Rémy de Provence den 24. desember 1503.1 Han ble født inn i en velstående borgerlig familie, med kornhandel som fremste virksomhet. Men selv om de var relativt velstående gav ikke det seg utslag i sosial status. Familien var av jødisk opphav og Michel ble født i en lite jødevennlig tid. Hans jødiske bestefar, Pierre de Notredame, ble født som Guy Gassonet, men skiftet navn da han ble presset til å konvertere til kristendommen. Han valgte deretter familienavnet «Notredame» – Vår Frue, etter jomfru Maria, et navn som skulle demonstrere den nylig «omvendte» families fromhet og respektabilitet.

Valget var klokt. I årene som fulgte ble forholdene stadig vanskeligere for jøder, og i 1501 ble jøder bosatt i Provence gitt valget mellom å omvende seg eller forlate området uten sine eiendeler. Ikke uventet kan det se ut som om den pålagte omvendelse ikke nødvendigvis stakk spesielt dypt. Opplysninger som har vært bragt på bane tyder på at familien pleiet mye kontakt med andre «nyomvendte.» James Randi spekulerer også i om de fortsatt ga sine barn jødiske navn i tillegg til de «kristne.» Den godeste Michel, vår Nostradamus, undertegnet i alle fall med noe som ligner sterkt på et utstrøket «Pet» (for «Petrus»?) før navnet Michel da han skrev seg inn ved avsluttende medisinstudier i 1529.

Michel de Notredame utdannet seg til medisiner. Men allerede i samtiden var han best kjent som spåmann. I motsetning til hans bestefar, som hadde påstått seg å ha innehatt en betydelig stilling som lege, ble Michel medisiner.2 Man vet lite om hans oppvekst annet enn at han tydeligvis har vært et oppvakt barn og sin bestefars favoritt. Som sekstenåring forlot han St. Rémy for å studere i Avignon. Her fulgte han det som ble kalt en humanistisk utdannelse: grammatikk, retorikk, logikk, geometri, musikk og ikke minst «astronomi», som den gang innebar både astronomi og astrologi.

Det siste kom til å få vesentlig betydning i hans senere praksis, ettersom astrologi den gang ble ansett å være av stor medisinsk nytte. Michel fulgte opp disse interessene da han som nittenåring begynte studier ved universitetet i Montpellier. Allerede i de første årene av studiene måtte Michel praktisere sine kunnskaper: Vinteren 1523 ble svært hard, avlinger ble ødelagt, og sult og epidemier bredte om seg. Michel tok aktivt del i den lille behandling som kunne gis der han befant seg. Da han etter bare tre års studier ble uteksaminert i 1525, fortsatte han å behandle epidemier. Som omvandrende behandler oppholdt han seg lenge i pestrammede områder, overlevde og skaffet seg et godt omdømme.

ENDRER NAVN

Michel de Notredame praktiserte sine lærlingeår i Frankrike og Nord-Italia før han vendte tilbake til Montpellier for å fullføre sin formelle utdannelse. I 1529 fikk han sin grad og endret deretter, slik skikken var, sitt navn til Nostradamus. Den latinifiserte form av navnet signaliserer hans utdannelse og hans rett til å bære den firkantede hatt han alltid portretteres med: Michel de Notredame var blitt legen Nostradamus.

Etter to år i Montpellier begynte Nostradamus å studere under den berømte Jules-Cesar Scaliger, en lærer han alltid senere æret. Forholdet var tildels underlig, skriver tryllekunstneren og Nostradamus-biografen James Randi, ettersom Scaliger var en brautende, arrogant mann som foraktet astrologien inderlig, mens Nostradamus nettopp trakk store veksler på astrologi. Deres kortvarige samarbeid fant sted i byen Agen, der Nostradamus første gang giftet seg og stiftet familie. Det varte noen korte år. Da pesten ankom Agen for fullt i 1537, døde både kone og barn.

Familiens tragiske endelikt satte en flekk på Nostradamus’ rykte som pestlege. Med datidens medisinske kunnskap ville han uansett ikke kunnet redde familien, men fortellingen om legen som ikke kunne lege sine egne heftet senere ved hans ry. Dette var dobbelt urettferdig, ettersom Nostradamus etter alt å dømme var utenbys da sykdommen rammet. Man kan selvfølgelig si at en virkelig clairvoyant burde forutsett dette, men for mennesket Nostradamus var hendelsen dypt tragisk. Han kastet seg etterpå over arbeidet og fulgte epidemien og andre sykdommer som omvandrende lege over store deler av Frankrike og Italia.

I perioden frem til 1547 arbeidet Nostradamus en rekke forskjellige steder, før han slo seg ned i byen Salon og giftet seg på nytt. Sammen med enken Anna Ponce Gemelle fikk han seks barn, hvorav den eldste sønnen senere oppnådde den store ære å bli konsul i byen to ganger.

Nostradamus reiste ikke kun rundt i denne perioden for å virke som lege, mener James Randi. Han gjorde samtidig sitt beste for å holde seg unna inkvisisjonen, som var skeptisk til hans religiøse rettroenhet. I offisielle utsagn var Nostradamus alltid nøye med å fremstå som from katolikk, men senere brevskrivning avslører at han i hemmelighet næret stor sympati for protestantismen. I hans samtid kunne straffen for slikt være døden.

Var hans protestantiske sympatier blitt kjent, ville det neppe vært bra for hans karriere som spåmann. En astrologisk sannsiger løp ikke nødvendigvis noen risiko, men spørsmålet om å forutsi historien var alltid beheftet med mulige mistanker om kjetteri. Den som mente verden var så forutsigbar at historiens gang kunne forutsies, risikerte å bli beskyldt for å trekke Guds frihet og majestet i tvil: Den allmektige Gud måtte kunne handle som han ville! Å hevde noe annet kunne betraktes som vranglære. Rettsprosesser på et slikt grunnlag var sjeldne, men de forekom. Og kombinert med mistanker om annet kjetteri fra en som attpåtil var «nyomvendt» jøde kunne utfallet lett blitt fatalt.

Slik sett var Nostradamus mer enn heldig. På denne tiden kunne enhver, spesielt en omstridt skribent, trenge en høyere beskytter. Nostradamus fant sin i den nylig tiltrådte dronning Catharina (Catharina de Médici). Hun kom i perioder til å benytte ham som sannsiger og holdt sin beskyttende hånd over ham resten av hans levetid.

Den første kontakten mellom Nostradamus og dronning Catharina fant sted i etterkant av Nostradamus’ mest berømte bok: Centurier, eller Hundreder, som utkom i 1555.3 De «hundre» er grupper av vers på fire linjer. Disse firelinjede versene blir også kalt en quatrain. Det er disse samlingene av vers i «hundreder» som i ettertid blir regnet som Nostradamus’ profetier. I tillegg ga han både før og etter dette ut andre bøker, inkludert en serie med astrologiske årbøker. Alle disse bidro til å spe på en ikke altfor imponerende inntekt for en seksbarnsfar. Han ga også mer eller mindre private konsultasjoner og besvarte enkelte forespørsler i brevs form.

Nostradamus ga med andre ord en rekke spådommer og råd. Blant hans «kunder» var altså dronning Catharina, som senere også var den reelle makt bak tronen under sine sønners «regjeringstid».4 Nostradamus;’ ry som en (relativt) solid borger og dyktig lege – i motsetning til den ofte tvilsomme bakgrunn til hovedstadens mange spåmenn – bidro til at hun kalte ham spesielt til Paris. Her gjorde han etter alt å dømme et meget godt inntrykk, ettersom han fikk både kongelige utnevnelser, oppdrag og en slump penger. Dronningen var en meget sterk tilhenger av datidens astrologi og Nostradamus var ikke den eneste spåmann hun knyttet til seg.

EN KONGES DØD

I 1558 ga han ut en enda mer omfattende utgave av Hundreder, der flere vers var lagt til. Den første versjonen var blitt lagt merke til både vidt og bredt, den andre ga ham enda mer oppmerksomhet. Ikke minst skyldtes dette en spesiell hendelse og hvordan den ble tolket: I 1559 døde Henrik den 2. av Frankrike som resultat av en skade han pådro seg i en ridderturnering, hvor han red mot greven av Montgomery. Lansen til Montgomery splintret og trengte inn i kongens hjerne. Kongen døde ti dager senere av skadene.

Som så ofte under slike tragiske omstendigheter ble omgivelsene opptatt av å finne en forklaring på og en mening med hendelsen. Tiden tatt i betraktning er det ikke underlig at man søkte blant sannsigeres spådommer. En av spådommene som ble lagt spesielt merke til var et vers i Nostradamus’ Hundreder (Centurie I, quatrain 35). Det går som følger:

Le lyon jeune le vieux surmontera,

En champ bellique par singullier duelle:

Dans caige d’or les yeux creuera,

Deux classes vne, puis morir, mort cruelle.

Oversettelsene varierer, men går omtrent slik:

Den unge løve vil overkomme den gamle,

På krigens felt i duell, mann mot mann:

Hans øyne vil briste i et bur av gull,

To flåter (evt. sår) én, så døden, en grufull død.

Nå springer ikke akkurat likhetene med Henriks død en i øynene, men for en del i samtiden var det tilstrekkelige momenter i dette uklare verset til å bygge videre fortolkninger på. Blant disse ble det snart etablert som sant at Nostradamus hadde spådd kongens død. Glemt var allerede forordet til 1558-utgaven hvor Nostradamus snarere både spår og ønsker kongen suksess og et langt liv. (Og som vi senere skal se, er tolkningen høyst problematisk.)

Debatten rundt Henriks død og denne påståtte spådommen gav Nostradamus enda mer oppmerksomhet. Med oppmerksomheten fulgte både beundring og avsky og ryktene begynte å gå om ham, både på godt og vondt. Den lærde elite forkastet og fornærmet ham, lokalbefolkningen hjemme i Salon unngikk ham, mens atter andre søkte råd eller konstruerte legendariske beretninger om hans imponerende klarsyn. Som flere andre berømte «seere» tiltrakk Nostradamus seg beretninger om spesielle begivenheter. Én slik anekdote forteller at han tiltalte en ung munk som «Deres Hellighet» og at denne senere faktisk ble pave. En annen forteller om hvordan Nostradamus ble satt på prøve: En husholder (og god kunde) hadde to griser og ba Nostradamus peke ut hvilken av dem som skulle bli kveldens middag. Nostradamus pekte ut den ene, hvorpå husholderen i hemmelighet ba kokken tilberede den andre. Da husholderen senere avslører at spåmannen hadde tatt feil, ble kokken kalt inn og han fortalte at en hund hadde tatt den først tilberedte og at de derfor hadde spist nettopp den grisen Nostradamus hadde pekt ut.

Slike anekdoter florerte (og florerer fortsatt). De er, i ulike varianter, brukt om en rekke spåmenn og er derfor mest interessante som retoriske øvelser – først og fremst som gode fortellinger, dernest som fortellinger som skal stoppe munnen på skeptikere. Som kilder til historiske hendelser har de mindre verdi.

Nostradamus levde for sin tid et rimelig langt liv, spesielt når man tar i betraktning hvor lang tid han brukte blant ofre for epidemiske sykdommer. Han fortsatte å høste ære og berømmelse, men også misunnelse, vanære og mistenksomhet. I 1565 oppnådde han den store ære å bli utnevnt (i navnet) til en av kongens leger, men var allerede selv meget svak. Frem mot sin død i juni 1566 ble hans helse gradvis dårligere, men han fortsatte sitt virke som sannsiger, lege og forfatter frem til han døde av hjerteproblemer 62 år gammel.

Etter hans død fortsatte Nostradamus’ ry å vokse. Sønnen César (1555-1631) bidro med sitt gjennom en bok han riktignok ikke selv rakk å ferdigstille. Nostradamus’ disippel og selverklærte profetiske og litterære arving, Jean-Aimée de Chavigny, bidro enda mer, med såvel «biografiske» beretninger som fortolkninger av mesterens utsagn.5 Slik begynte de Chavigny en tradisjon som fortsatt lever: Han tolket profetier som var gitt spesifikke datoer som alt var passert til å si noe om fremtiden, han tok spådommer som hadde vært knyttet til en hendelse før og knyttet dem nå til noe annet etter eget behov. Som vi skal se er Nostradamus’ såkalte profetier som skapt for slikt.

SPÅDOMSKUNSTEN

Nostradamus oppnådde stort ry som spåmann. Det er klare regelmessigheter i hvordan man bør gå frem for å kunne fungere i en slik rolle: Man bør gi mange spådommer, slik at sjansen øker for at én av dem vil slå til. Jo mer spesifikt spørsmålet er, desto mer flertydig bør man være om man ikke kjenner sakens fakta. Flertydige og vage utsagn kan alltid tolkes, klare svar kan lettere være demonstrerbart gale. Symbolisme kan være en utmerket ting. Symbolske utsagn, metaforer, navn, dyr og annet kan tilpasses på mange situasjoner og oppfyller kravet om flertydighet. (La kunden jobbe for å få spådommen til å passe!) Spådommer om katastrofer er alltid bra, ettersom man legger så veldig godt merke til om de slår til, mens man enda lettere enn med øvrige spådommer glemmer dem om de slår feil. Sist men ikke minst: Spå gjerne hendelser etter at de har funnet sted, men presentér spådommen som om den ble gitt forut for hendelsen.

De fleste av disse strategiene er tydelige også i Nostradamus’ virke. Han var utvilsomt en intelligent mann, som for det meste visste hvordan han skulle ordlegge seg. Slik sett var det en god ting at noen av hans klareste spådommer slo feil først etter at han døde. I et privat brev fra dronning Catharina forteller hun for eksempel at Nostradamus lovet at hennes sønn, Karl den 9., ville leve til han ble 90. Karl døde i 1574, 24 år gammel. Brevets adressat, hennes gudfar Conétable, ble likeledes lovet en livslengde på 90 år, men døde allerede i 1567 i en alder av 77.

De fleste av Nostradamus’ spådommer er så uklare at det ikke lar seg gjøre å vise at de er gale. Imidlertid er det sjelden vanskelig å vise at de som i ettertid er blitt sagt å omhandle spesifikke hendelser har lite å si om disse hendelsene. La oss begynne med Henrik den 2.s død. I samtiden såvel som i ettertid har enkelte ment at vers 35 i første Centurie kan tolkes som en spådom om Henriks død. Som vi skal se sier dette mer om hvor langt man er villig til å strekke seg for å tilpasse spådommen en hendelse etter at den har skjedd.

Dette er selvfølgelig enklere jo mindre entydig spådommen er formulert. Som vi husker går verset omtrent slik:

Den unge løve vil overkomme den gamle,

På krigens felt i duell, mann mot mann:

Hans øyne vil briste i et bur av gull,

To flåter (evt. sår) én, så døden, en grufull død.

Her er det ikke mye som er entydig knyttet til noe som helst. Tre momenter bidrar psykologisk til identifiseringen for dem som ønsker å tro: Forholdet ung løve mot gammel løve, kamp mann mot mann, og siste punkt om en grufull død. Disse er så generelle at de lett lar seg anpasse situasjonen turnering, kongen som eldre enn greven og det at kongens død var grufull. Problemet er at man allerede her har trukket tolkningen langt vekk fra hva teksten faktisk sier. I første linje er det en motsetning mellom «ung løve» og «gammel løve». Greven var riktignok yngre enn kongen, men bare ubetydelig, og kongen selv var 41. Selv i en tid da gjennomsnittsalderen var lav var ikke dette noen alder som ble regnet for høy. Og ingen av dem hadde noen forbindelse med «løve» annet enn det som måtte ligge i at de var menn og aristokrater.

Ei heller er ridderturneringens formaliserte kamp noe eksempel på «krigens felt». Datiden hadde en klar forståelse av hva som utgjorde en «duell». Turneringenes kamper var åpenbart ikke slike. Derimot kan man velge å forstå alle de andre utsagn i linjen metaforisk og legge all vekt på «mann mot mann» – slik samtidige og ettertidige Nostradamus-tilhengere har gjort. Men da ligger alt reelt samsvar mellom spådom og hendelse i tolkningen og hos fortolkeren, ikke i versets linjer! Det blir desto tydeligere når vi ser på de to siste linjene. For å få tredje linje til å si noe om hendelsen har mange påstått at kongens hjelm var (delvis) forgylt, eller til og med av gull. Dette finnes det ingen historisk dekning for. Det er ren tilpasning av historien i etterkant. Tilsvarende gjelder siste linje. Her har ingen fått noe fornuftig ut av den språklig sett beste lesningen av «classes», «flåter», og i stedet tatt den nestbeste, «sår,» og påstått at kongen fikk to sår. Beskrivelsene fra samtiden kjenner imidlertid bare ett eneste sår, der lansesplinten trengte inn.

Det vage, symbolske språket i verset gjør at den villige leser kan lete blant en rekke vers og finne noe som passer med virkeligheten. Deretter tolkes alt som ikke passer symbolsk eller det overses. Til slutt kan man hvis man vil dikte opp enda flere påfallende likheter, og vips! en spådom er født.

Dette er gjennomgående for Nostradamus’ quatrainer såvel som for tolkningen av dem. Vi kan stille oss spørsmålet om dette har vært like gjennomført i mannens øvrige praksis. James Randi gir eksempler som gir grunn for å anta det.

VAGE SPÅDOMMER

I 1562 ba biskopen av Orange Nostradamus om råd i forbindelse med tyveriet av sølvgjenstander fra katedralen. Ettersom gjenstandene ikke bare tilhørte kirken, men var kirkeviede gjenstander – blant annet en nattverdskalk – var tyveriet et grovt tilfelle av helligbrøde, og det var mye om å gjøre å fakke tyvene. Dessverre for bispen hadde de ikke etterlatt seg noe spor. Nostradamus besvarte forespørselen med et lengre brev som er bevart. Skjønt besvarte og besvarte: Først kommer et uklart og utolket horoskop, deretter en lengre kommentar i hans egen «unnvikende og symbolske stil», som Randi skriver. Ikke noe sted gis noe klart råd eller noen pekepinn. Derimot kommer han med vage hentydninger og dulgte anklager, fulgt av forsikringer om at de skyldige blir tatt, igjen fulgt av forsikringer om at hvis de ikke blir tatt så vil de allikevel lide. Det hele er ispedd bemerkninger om at det jo kan hende han tar feil.

Om det var slike konsultasjoner han av og til hentet penger fra, er det ikke det som har gjort ham berømt. Senere Nostradamus-tilhengere har funnet alt fra Napoleon og Hitler til drapet på John F. Kennedy i Nostradamus’ «profetier» – og nå altså angrepet på World Trade Center. De fleste episodene og deres «dokumentasjon» viser de samme tendenser som eksempelet med Henrik 2. Noen leser centurie 8 vers 1, strofe 1 som et anagram for Napoleon: Pau, Nay, Oloron plus feu qu’a sang sera. («Pau, Nay, Oloron vil være mer i flammer enn blod.») Man kan forstå dem, utfra lydrytmen og ønsket om å finne noe av betydning. Men man bør vel også ta i betraktning den mest sannsynlige lesningen – den bokstavelige. Dette også var skrivemåter for bynavn i områder Nostradamus kjente godt. Tilsvarende er de berømte passasjer om «Hister» fra 2-24 og 4-68 populært lest som referanser til Hitler, mens man mer prosaisk kan konstatere at «Hister» er en betegnelse på nedre Donau. At det opptrer i 4-68 rett etter en referanse til Rhinen minsker neppe sannsynligheten for at profeten hadde elver i tankene.

Når generasjoner av fortolkere har funnet betydningsfulle ting i Nostradamus’ kryptiske vers, kan man med god samvittighet si at det har mest med dem selv å gjøre. Versene forutsier reelt sett ingenting, men de kan tolkes i ettertid i den ene eller den annen retning ved å bruke kreativitet og skaperevne på versene. At det er så mange vers og formen er så symbolsk gjør selvsagt sitt. Ved uklarhet og mangetydighet hjelper spåmenn og -kvinner sine klienter til å lese seg selv og sin situasjon inn i svarene. Slik har det etter alt å dømme alltid vært.

WORLD TRADE CENTER

Referansene til World Trade Center stiller i en noe annen klasse. Om man mener at Nostradamus, som det åpenbart intelligente og kreative menneske han var, bevisst har fremstått som spåmann for egen fortjeneste og forlystelse, er det i det minste ingenting som kan bevise dette. Spådommene om WTC er derimot åpenbare forfalskninger. De er gale, men gjenoppliver interessen for en mann hvis rykte falt til bunns etter de spesifikke og mislykkede spådommer om endetidsprøvelser i 1999. Helt til slutt skal vi se litt på disse nye «spådommene» som et siste ledd i arven etter Nostradamus.

Den første meldingen undertegnede mottok, dagen etter terrorangrepet, lød som følger:

In the City of God there will be a great thunder,

Two brothers torn apart by Chaos,

while the fortress endures, the great leader will succumb,

The third big war will begin when the big city is burning.

Nostradamus 1654

(Det vil bli stor torden i guds by,

to brødre revet fra hverandre av Chaos,

Mens festningen overlever vil lederen falle,

Den tredje store krigen vil begynne mens den store byen

brenner.)

Anvendelsen på hendelsene i New York og Washington (Pentagon) overlates til leseren. Men allerede årstallet burde få den oppmerksomme leser til å stusse. I 1654 hadde jo Nostradamus vært død i 87 år! Verset ble da også umiddelbart plassert i sin rette sammenheng: Neil Marshall, en student ved Brock University, Canada hadde laget verset som del av et essay i 1997 og lagt det ut på sin hjemmeside. Essayet var en kritisk analyse av Nostradamus, og verset skulle illustrere hvor lett det var å lage en spådom som høres viktig ut ved hjelp av symbolbruk. Ironisk nok ble det altså istedet brukt som dokumentasjon på det motsatte.

Marshalls quatrain ble ganske hurtig forbedret, slik at det lød enda mer som de aktuelle hendelsene. «Guds by» ble byttet ut med York, de to brødre ble til tvillingbrødre, slik WTC ble omtalt som tvillingtårn. De forekom også som del av en enda mer imponerende spådom ved hjelp av litt kreativ bruk av Nostradamus’ egne vers. En annen variant plasserte Marshalls etter det følgende:

In the year of the new century and nine months,

From the sky will come a great King of Terror...

The sky will burn at forty-five degrees.

Fire approaches the great new city.

(I det første år av det nye århundre og ni måneder

vil det komme en stor skrekkens konge fra himmelen.

Himmelen vil brenne ved førtifem grader.

Brannen nærmer seg den store nye byen.)

Her har man gjort nye kreative vendinger: Man har satt sammen forskjellige deler av Nostradamus’ centurier og vers, men man har også skrevet om en eksplisitt datering. For de av oss som kommenterte Nostradamus i 1999 var falskneriet åpenbart. Centurie 10, vers 72 går nemlig som følger: «L’an mil neuf cens nonante neuf cept mois/Du ciel viendra un grand Roy d’effrayeur», eller i vanlig engelsk oversettelse: The year 1999 seven months/From the sky will come the great King of Terror.

Verset var blant de absolutt mest populære utgangspunktene for dommedagsspådommer i 1999. Ettersom intet skjedde, gikk det fort i glemmeboken, men det ble altså kreativt omskrevet og vekket til live etter angrepet på New York. I tillegg ble det kombinert med momenter fra et annet vers, nemlig Centurie 6, vers 97, som står for de to siste linjene. De øvrige linjene fra 10-72 – om mongolenes konge og Mars’ herredømme – passet formodentlig ikke like godt til anledningen som strofer om brann i den nye by – deretter identifisert som «York» i omskrivningen av Marshall.

I omskrivningen kan vi skimte konturene av en bevisst og kanskje kynisk svindel. Men i den omfattende spredning i etterkant kan vi bare se den desperate søken etter mening og informasjon som karakteriserer ekstreme situasjoner. Jo bedre tilpasset versene ble, desto mer sannsynlig ble det at folk ville sende dem videre. Og hva kunne være mer effektivt som utgangspunkt enn å tilegne versene den profet «alle vet» har spådd ulykker og hendelser fra tidenes morgen og frem til i dag?

Nostradamus’ liv var preget av en intelligent manns innsats for andre såvel som for seg selv og sine. Den evige interessen for hans spådommer vitner imidlertid om noe ganske annet enn spådomskraftens presisjon: Den vitner om menneskets umåtelige evne til å finne mønstre og mening i alt der det leter. Den vitner om hvor lett det er å bruke oppfinnsomhet til å lure seg selv – eller oppmuntre andre til det samme.

NOTER

1. Etter kalenderrevisjonen. Nostradamus selv ville ha brukt den 14. desember.

2. Av hans søsken har også broren Jean fått en del anerkjennelse, som poet og forfatter av et verk om provencalske trubadurer.

3. Ofte blir det oversatt med «århundrer», men denne oversettelse savner rasjonell begrunnelse.

4. Det sies at Nostradamus spådde at de alle tre ville bli konger, en spådom som ikke var helt uhørt på grunn av dronningens slekt. Hun skal da også ha blitt glad over spådommen. Litt mindre glad ville hun nok blitt om det hadde vært spesifisert at de alle ville bli konger over Frankrike, noe som ville implisert den brutale virkelighet: Alle døde etter tur. Nostradamus skal, klokt nok for en som er avhengig av dronningens gunst, også ha spådd kongefamiliens vedvarende lykke og velstand. Heldigvis for ham døde han selv noen år før den siste av kongeslekten Valois forsvant ut av historien.

5. De Chavigny påsto at han gjenga viktige samtaler med Nostradamus, skriver Randi, men det er ikke noe som tyder på at disse nødvendigvis fant sted. De Chavigny er nemlig ukjent for andre fortellere såvel som for

Nostradamus’ testamente.

LITTERATUR:

Dette er en artikkel hvis opplysninger om Nostradamus (så godt som) utelukkende er basert på andres arbeid. Den interesserte vil finne igjen alle vesentlige detaljer og langt mer i James Randis The Masks of Nostradamus. Buffalo, NY: Prometheus Books 1993. Denne synes å være langt det mest pålitelige blant den litteraturen som har vært tilgjengelig. Øvrige bøker har ofte vært både panegyriske og legendeorientert. Hvis ikke noe annet er angitt er Randi hovedkilden, og de standpunktene som anføres er i det store og hele gjengivelser av Randis. Dette er ikke en forskningsartikkel, men en oversiktsartikkel basert på enkel, ikke-faglig, tilgjengelig litteratur.

I tillegg benytter artikkelen seg av opplysninger fra:

Skeptic’s Dictionary, http://www.skepdic.com

Stein, Gordon. Nostradamus, i Stein, Gordon (red.): The Encyclopedia of the Paranormal. Buffalo, NY: Prometheus Books 1996.

Urband Legends Reference Page, http://www.snopes.com

